Det har nok ærgret en del fodboldfans, at søndagens superligakamp mellem AaB og OB måtte aflyses på grund af sne. Til gengæld har aflysningen varmet andre steder. For da kampen ikke kunne gennemføres, blev VIP-arrangementet inden naturligvis heller ikke til noget, og det betød, at AaB stod tilbage med en stor mængde mad, der allerede var tilberedt. For ikke at spilde den store mængde mad, besluttede klubben at donere den til hjemløse på nogle af byens væresteder, det skriver AaB på sin hjemmeside. Derfor blev mere end 60 fyldte fade med mad i samarbejde med Nordjyllands Politi uddelt på udvalgte steder i Aalborg søndag eftermiddag. Den aflyste kamp var en del af efterårets sidste superligarunde, og den skal i stedet spilles til foråret.

Opsummering:
Overskydende mad fra weekendens aflyste superligakamp på Aalborg Stadion blev givet til væresteder i Aalborg.